**SVEUČILIŠTE ALGEBRA BERNAYS**ZAGREB, REPUBLIKA HRVATSKA

Naziv studija (grupa)

**Ime i prezime studenta**  
(Arial, 14, Bold)

**UPUTE ZA IZRADU ESEJA**(NASLOV ESEJA, Arial, 20, Bold)

ESEJ  
(Arial, 14)

Zagreb, listopad 2024.  
(Arial, 14)

# Sažetak

Akademski esej, odnosno seminarski rad, je pregledni rad, što znači da pruža pregled literature vezane uz pojedino područje ili temu, daje prikaz teorijskih i empirijskih radova o određenoj temi. Esej je potrebno postaviti problemski, odnosno u njemu analizirati neku pojavu te zauzeti argumentirano stajalište o temi. Duljina eseja treba biti između 1500 i 1600 riječi, uključujući naslovnicu, popis literature i sažetak. Sažetak eseja u kratkim crtama sažima cijeli rad – od uvodnih napomena, preko razrade teme do zaključka koji je donesen. Sažetak treba biti napisan u jednom paragrafu te sadržavati ukupno od 150 do 200 riječi. Iako se nalazi na početku, sažetak se piše zadnji, nakon napisanog cijelog rada. Sažetak nije potrebno numerirati.

# Uvod

Osnovni elementi koje esej treba imati su uvod, središnji dio (razrada teme) i zaključak. U **uvodu** se definira područje ili tema rada, ključni koncepti, ciljevi rada te se prezentira struktura rada.

**Središnji dio**, odnosno razrada teme, podijeljen je u različite naslove i, prema potrebi, podnaslove. Temu je potrebno obraditi na sustavan način, jasno prezentirajući osnovne ideje. Nužno je da je u radu jasan logički slijed u prezentaciji ideja ili informacija te u zaključivanju. Nužna je objektivnost u pisanju, što podrazumijeva izbjegavanje pisanja u prvom licu jednine, izbjegavanje moraliziranja te iznošenja (direktno ili indirektno) osobnih neutemeljenih pretpostavki i stereotipova.

**Zaključak** proizlazi iz osnovnih ideja obrađenih u središnjem dijelu rada te ne donosi nove informacije.

Esej treba uključivati sljedeće elemente:

* naslovna stranica;
* sažetak;
* uvod;
* središnji dio (razrada teme);
* zaključak;
* popis literature.

# Upute za pisanje eseja

## Naslovna stranica

**Naslovna stranica** je prva stranica rada i ne označava se rednim brojem. Ona mora sadržavati sljedeće podatke:

* naziv visokog učilišta, grad, državu;
* naziv studija (šifru grupe)
* ime i prezime autora/autorice;
* naslov rada;
* mjesto i godinu predaje rada.

## Oblikovanje teksta

Potrebno je pridržavati se sljedećih tehničkih uputa:

* sve margine: 3 cm;
* veličina slova: 12, oblik: Arial, prored: 1,5;
* stranice moraju biti označene rednim brojem (dolje desno), pri čemu se prva brojčana oznaka stavlja na prvu stranicu (ne na naslovnu);
* tekst je potrebno pisati s obostranim poravnanjem;
* tekst se piše bez dodatnih uvlaka;
* prored između paragrafa treba biti ujednačen;
* glavni tekst mora biti podijeljen u poglavlja, potpoglavlja,…, pri čemu se glavni naslovi trebaju pisati tiskanim i podebljanim slovima veličine 14, a podnaslovi u kurzivu veličine 12, s brojčanim označavanjem arapskim brojkama, pri čemu je prije naslova, a iza zadnjeg broja potrebno staviti točku, npr. 1., 1.2., …;
* u hrvatskom tekstu ne smiju se koristiti engleske ili neke druge strane riječi – izuzetak su slučajevi kada za navedeni pojam nema hrvatske riječi pa se tada može napisati prepoznatljiv strani naziv u kurzivu;
* kada se prvi put koristi kratica potrebno je navesti puni izraz u zagradama;
* decimalno mjesto odvaja se zarezom (npr. 567,89), a tisućice se odvajaju točkom (npr. 1.989 ili 12.345.567);
* bilješke (fusnote) se ispisuju na dnu stranice – označavaju se od rednog broja 1 i nadalje, veličina slova je 10, a prored 1;
* potrebno je pripaziti da se naslov poglavlja ili potpoglavlja ne nalazi na dnu stranice.

## Tablice i slike

Tablice i slike moraju imati naslov. Naslov tablice stavlja se iznad nje, a naslov slike ispod nje. Tablice i slike moraju biti numerirane odvojeno, što znači da se slike označavaju posebno i tablice posebno. U tekstu je potrebno pozvati se na njih na način da se navede njihov broj, npr. (Tablica 2.). Ako je tablica ili slika preuzeta iz literature, potrebno je ispod nje navesti točan izvor (npr. Izvor:….). Oblik slova na slikama, u tablicama i tekstu moraju biti istovjetni, dok je veličina slova u tablicama (i slikama) 10. Slike i tablice moraju biti sve crtane i pisane jednakim načinom. Slike i tablice ne smiju biti umetnute u tekst, već centrirane kako je prikazano u primjerima sadržanima u ovim uputama.

Za umetanje naslova slike potrebno je selektirati sliku i odabrati opciju *References*, u glavnom izborniku i zatim opciju Umetni opis slike (*Insert Caption*). Ispod slike potrebno je navesti naslov slike te izvor. Iznad tablice potrebno je navesti naslov tablice, a ispod izvor. Izvor nije poveznica na web stranicu već ime autora ili organizacije. Ako su slika ili tablica uradak studenta, odnosno studentice potrebno je navesti na primjer: *prikaz autora* ili *izračun autorice*.

**Primjer:** Slika

A screenshot of a computer screen

Description automatically generated

Slika 1. Primjena opcije *Insert Caption*

IZVOR: Snimka ekrana autorice

**Primjer:** Tablica

Tablica 1. Stopa zaposlenosti

|  |  |  |
| --- | --- | --- |
|  | **2020** | **2021** |
| **EU** | 71,7 | 73,1 |
| **Belgium** | 69,7 | 70,6 |
| **Denmark** | 77,8 | 79,1 |
| **Germany** | 78,2 | 79,6 |
| **Estonia** | 79,1 | 79,3 |
| **Spain** | 65,7 | 67,7 |
| **France** | 72,1 | 73,2 |
| **Croatia** | 66,9 | 68,2 |

IZVOR: EUROSTAT, 2021.

## Korištenje različitih izvora

Prilikom izrade rada poželjno je koristiti raznovrsnu i relevantnu literaturu, uz kritičnost prema odabiru izvora. Citati i parafraze u tekstu moraju biti jasno naznačeni referencom. Korištenje citata i podataka bez navođenja izvora (reference) smatra se plagijatom.

U čim većoj mjeri pišite svojim riječima. Time možete puno bolje sažeti sadržaj, a ujedno iskazujete i svoje razumijevanje pročitane literature. Kada prenosite misli drugih autora, ispravno je citirati (ako ih prenosite doslovno) ili prepričati (parafrazirati) te u oba slučaja navesti referencu. Ako ne navedete referencu, riječ je o plagiranju.

Plagijat je svako korištenje tuđih ideja, mišljenja ili teorija, bilo doslovno, bilo parafrazirano, u kojemu se ne navodi autor odnosno izvor informacija. Takav čin predstavlja krađu autorstva, te je potpuno neprihvatljiv u stručnim, znanstvenim i studentskim radovima.

## Citiranje i navođenje autora u tekstu

Početak i kraj citata označavaju se navodnicima. Na kraju citata potrebno je precizno navesti izvor po pravilima za navođenje literature. Svi korišteni izvori obavezno se navode u popisu literature.

Ako u izradi svog rada koristite alate umjetne inteligencije to je potrebno navesti na način da se na kraju popisa literature navede izjava, na primjer: U izradi ovog eseja korišten je Chat GPT.

# Zaključak

Zaključak proizlazi iz osnovnih ideja obrađenih u središnjem dijelu rada te ne donosi nove informacije.

# Popis literature

Akademski rad mora imati popis literature na kraju rada. Svaka stavka koja je navedena u popisu literature mora se nalaziti u radu. Popis literature ne treba numerirati.

Studenti studija s područja tehničkih znanosti citiranje, referenciranje i navođenje literature rade stilom IEEE, dok studenti svih ostalih studija za navedeno koriste Harvardski stil.

Pravila korištenja **stila** **IEEE** možete pronaći u dokumentu <https://journals.ieeeauthorcenter.ieee.org/wp-content/uploads/sites/7/IEEE_Reference_Guide.pdf>

Pravila korištenja **Harvardskog stila** referenciranja pogledajte na stranici <https://www.scribbr.co.uk/referencing/harvard-style/>